[pic] | EUROOPA ÜHENDUSTE KOMISJON |

Brüssel 17.3.2006

SEK(2006) 371 lõplik

Ettepanek

SISEKOKKULEPE

nõukogus kokku tulnud liikmesriikide valitsuste esindajate vahel ühenduse abi rahastamise kohta mitmeaastase finantsraamistiku (2008–2013) alusel vastavalt 23. juunil 2000. aastal Cotonous (Benin) allkirjastatud ja 25. juunil 2005. aastal Luxembourgis (Luksemburgi Suurhertsogiriik) läbivaadatud Aafrika, Kariibi mere ja Vaikse ookeani riikide ning Euroopa Ühenduse ja selle liikmesriikide vahelisele partnerluslepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa

(komisjoni esitatud)

SELETUSKIRI

16. detsembril 2005 kogunenud Euroopa Ülemkogu käsitles AKV-EÜ partnerluslepingu kohaselt 9. EAFi järgse mitmeaastase finantsraamistiku alusel tehtavat piirkondlikku koostööd Aafrika, Kariibi mere ja Vaikse ookeani piirkonna riikidega (AKV riigid) ning tegi otsuse finantsraamistiku kestuse (2008–2013), eraldatava summa suuruse (22 682 miljonit eurot jooksevhindades, toetuskulusid arvestamata), rahastamismehhanismi (valitsustevaheline Euroopa Arengufond – EAF) ja jagamispõhimõtte (mis jääb suures osas 9. EAFi jagamispõhimõtte ja eelarvesse tehtavate arvestuslike maksete vahepeale) kohta. Eespool nimetatu põhjal on ette valmistatud mitmeaastane finantsraamistik aastateks 2008–2013 ning täiendav sisekokkulepe. Lisatud on esialgne häältearvestus 10. EAFi komitees, mis põhineb detsembris 2005 kogunenud Euroopa Ülemkogus vastu võetud jagamispõhimõttel. Toetuskulude katmiseks on vajalik täiendav rahastamine, mis moodustab 4% komisjoni hallatavatest vahenditest. Võrreldes 9. EAFiga on tegemist märgatava suurenemisega, mis kajastab komisjoni soovi võtta senisest rohkem arvesse EAFi rakendamisega seotud tõelisi toetuskulusid, sealhulgas täiendavaid kulusid, mis on seotud abi rakendamise üleandmisega delegatsioonidele ning järelevalve tõhustamisega.

Sisekokkulepe jõustub pärast seda, kui kõik liikmesriigid on selle ratifitseerinud. Varasem kogemus on näidanud, et ratifitseerimisprotsess võib alates lepingu allkirjastamisest võtta kaks või enamgi aastat. Seepärast võtsid AKV riigid ja Euroopa Ühendus AKV-EÜ partnerluslepingu läbivaatamisel 25. juunil 2005. aastal vastu ühisavalduse, mille kohaselt „iga lepinguosaline püüab läbivaadatud Cotonou lepingu ratifitseerimismenetluse viia läbi 18 kuu jooksul alates läbivaadatud lepingu allkirjastamisest, võttes kohaselt arvesse riikide ja ühenduse vastutust ja menetlusi”. Kuna 9. EAFi vahendid on 2007. aasta lõpuks eeldatavasti täielikult seotud, on äärmiselt oluline, et 10. EAFi rakendamist saaks alustada 2008. aasta esimesel päeval, seega peaks ratifitseerimisprotsess algama niipea kui võimalik, st otsekohe pärast seda, kui AKV-EÜ ministrite nõukogu on vastu võtnud mitmeaastase finantsraamistiku aastateks 2008–2013. Kava kohaselt peaks see toimuma 2006. aasta juuni alguses.

9. EAFi raames hõlmab sisekokkulepe finantsprotokolli alusel nii ühenduse abi rahastamist kui ka selle haldamist ja rakendamist, kaasa arvatud komiteemenetlust. Sisekokkuleppes on sätestatud, et neid artikleid, millel puudub mõju rahastamise ja jagamispõhimõtte suhtes, võib nõukogu ühehäälse otsuse põhjal muuta.

Kooskõlas ühenduse võetud kohustusega tegevuse ühtlustamiseks, tuleks 10. EAFi rakendamisel järgida korda, mis lepitakse kokku 2007.–2013. aasta finantsperspektiivi arengu- ja majanduskoostöö rahastamisvahendit käsitleva arutelu tulemusel. Kuna nimetatud arutelud võtavad aega, hõlmab 10. EAFi sisekokkuleppe ettepanek vaid neid aspekte, mille puhul on nõutav ratifitseerimine. Nende hulka kuuluvad peamiselt finantsaspektid ja kinnitus selle kohta, et luuakse asjakohane halduskomitee – nimetatud komitee programmide koostamise ja otsuste tegemisega seotud ülesanded sätestatakse eraldi nõukogu määruses. Sisekokkuleppe selline lihtsustamine võimaldab selle varast vastuvõtmist. 10. EAFi käsitlev finantsmäärus valmistatakse ette hiljem, pärast üldiste eelarve-eeskirjade lihtsustamist, mille eesmärk on samuti menetluse võimalikult sujuvaks muutmine.

10. EAFi sisekokkulepe kinnitab ajalise piirangu seadmise põhimõtet, mis tähendab, et pärast 10. EAFi jõustumist ei saa enam siduda varasemate EAFide vahendeid ning samuti ei saa uuesti siduda pärast seda kuupäeva vabastatud varasemate EAFide vahendeid. See võimaldab hilisemat võimalikku üldeelarvesse kaasamist. Lisaks annab uus sisekokkuleppe võimaluse suurendada järgnevalt liikmesriikide osamakse arvestades nende hiljuti võetud kohustust märkimisväärselt tõhustada ametlikku arenguabi mitmeaastase finantsraamistikuga hõlmatud perioodi jooksul (2008–2013) ja suunata vähemalt 50% suurenenud vahenditest Aafrikasse. Sisekokkulepe tagab piisava paindlikkuse, mis võimaldab teha täiendavaid muudatusi pärast eelarve läbivaatamist 2008.–2009. aastal.

Kuna 16. detsembril 2005. aastal kogunenud Euroopa Ülemkogu otsustas toetuda kehtivale valitsustevahelisele EAFile, tuleb lisaks AKV riikidega tehtava piirkondliku koostöö tarbeks eraldatud vahenditele 10. EAFi raames täiendavalt rahastada ka ülemeremaadele ja -territooriumidele (ÜMT) antavat abi. Komisjoni esialgse ettepaneku [KOM(2004) 838] kohaselt peaks ÜMTdele määratud summa olema proportsionaalne ÜMTde osaga 9. EAFis. Võttes arvesse, et ÜMTde osa 9. EAFi raames AKV riikidele suunatud tegevuskuludest oli 1,30%, kulub ÜMTdele suunatava ühenduse abi rahastamiseks 294 miljonit eurot ajavahemikul 2008–2013.

Vastavalt ülemkogu 16. detsembri 2005. aasta otsusele võib eeldada, et Bulgaaria ja Rumeenia on 1. jaanuariks 2008 ELiga liitunud ning osalevad 10. EAFi rahastamises. Vajadusel sätestatakse Bulgaaria ja Rumeenia osalus tulevases sisekokkuleppe ajutist kohaldamist käsitlevas otsuses.

Ettepanek

SISEKOKKULEPE

nõukogus kokku tulnud liikmesriikide valitsuste esindajate vahel ühenduse abi rahastamise kohta mitmeaastase finantsraamistiku (2008–2013) alusel vastavalt 23. juunil 2000. aastal Cotonous (Benin) allkirjastatud ja 25. juunil 2005. aastal Luxembourgis (Luksemburgi Suurhertsogiriik) läbivaadatud Aafrika, Kariibi mere ja Vaikse ookeani riikide ning Euroopa Ühenduse ja selle liikmesriikide vahelisele partnerluslepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa

NÕUKOGUS KOKKU TULNUD EUROOPA ÜHENDUSE LIIKMESRIIKIDE VALITSUSTE ESINDAJAD,

võttes arvesse Euroopa Ühenduse asutamislepingut,

ning arvestades järgmist:

(1) 23. juunil 2000. aastal Cotonous (Benin) allkirjastatud ja 25. juunil 2005. aastal Luxembourgis (Luksemburgi Suurhertsogiriik) läbivaadatud Aafrika, Kariibi mere ja Vaikse ookeani riikide ning Euroopa Ühenduse ja selle liikmesriikide vahelisele partnerluslepingu (edaspidi „AKV-EÜ leping“) Ia lisa lõikes 3 väidetakse, et „kõik mitmeaastase rahandusraamistiku või lepingu vastavate osade vajalikud muudatused otsustab ministrite nõukogu erandina käesoleva lepingu artiklist 95”.[1]

(2) 1.–2. juunil 2006. aastal Port Moresbys (Paapua Uus-Guinea) kogunenud AKV-EÜ ministrite nõukogu võttis vastu AKV-EÜ lepingu Ib lisa, mille kohaselt määrati kindlaks AKV riikidele AKV-EÜ lepingu raames mitmeaastase finantsraamistiku (2008–2013) alusel antav ühenduse abi kogusummas 22 682 miljonit eurot, mis saadakse liikmesriikide rahastatavast 10. Euroopa Arengufondist (edaspidi „10. EAF“).

(3) Nõukogu 27. novembri 2001. aasta otsust ülemeremaade ja -territooriumide (edaspidi „ÜMT“) assotsieerimise kohta Euroopa Ühendusega (edaspidi „assotsieerimise otsus“) kohaldatakse 31. detsembrini 2011. Enne nimetatud kuupäeva võetakse asutamislepingu artikli 187 kohaselt vastu uus otsus. Enne 31. detsembrit 2007 määrab nõukogu komisjoni ettepaneku põhjal ühehäälselt 10. EAFist ÜMTdele, mille suhtes kohaldatakse EÜ asutamislepingu neljandat osa, aastatel 2008–2013 antava finantsabi suuruseks 294 miljonit eurot.

(4) Nõukogu 30. mai 2005. aasta otsusega 2005/446/EÜ määratakse 31. detsember 2007 kuupäevaks, mille möödumisel ei või enam siduda komisjoni hallatava 9. EAFi vahendeid, Euroopa Investeerimispanga (edaspidi „pank”) hallatavaid intressitoetusi ja kõnealuste eraldiste intressist laekunud tulu. Seda kuupäeva võib vajadusel muuta.

(5) AKV-EÜ lepingu ja assotsieerimise otsuse rakendamiseks tuleks moodustada 10. EAF ning ette näha rahastamise kord ja liikmesriikide osamaksud selles.

(6) Nõukogus kokku tulnud liikmesriikide valitsuste esindajad on kokku leppinud, et 10. EAFist eraldatakse täiendavad 859 miljonit eurot komisjoni kulude katteks EAFi kavandamisel ja rakendamisel.

(7) Tuleks kehtestada finantskoostöö haldamise eeskirjad.

(8) 12. septembril 2000 võttis nõukogu vastu nõukogus kokku tulnud liikmesriikide valitsuste esindajate sisekokkuleppe ühenduse abi rahastamise ja haldamise kohta vastavalt AKV-EÜ lepingu finantsprotokollile ja finantsabi eraldamise kohta nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa.[2]

(9) Komisjonis tuleks luua liikmesriikide valitsuste esindajate komitee (edaspidi „EAFi komitee“) ning samalaadne komitee tuleks luua ka pangas. Komisjoni ja panga töö AKV-EÜ lepingu kohaldamisel ning assotsieerimise otsuse vastavad sätted

tuleks pärast komisjoni ja pangaga konsulteerimist ühtlustada,

ON KOKKU LEPPINUD JÄRGMISES:

I PEATÜKK

RAHALISED VAHENDID

Artikkel 1

10. EAFi vahendid

1. Käesolevaga asutavad liikmesriigid kümnenda Euroopa Arengufondi (edaspidi „10. EAF“).

2. 10. EAF moodustatakse järgmistest osadest:

a) kuni 23 835 miljonit eurot liikmesriikide osamakse, mis jaotuvad järgmiselt:

Liikmesriik | osamaks (miljonites eurodes) |

Belgia | 841,3755 |

Bulgaaria | 33,369 |

Tšehhi Vabariik | 121,5585 |

Taani | 476,700 |

Saksamaa | 4 886,175 |

Eesti | 11,9175 |

Kreeka | 350,3745 |

Hispaania | 1 871,0475 |

Prantsusmaa | 4 659,7425 |

Iirimaa | 216,8985 |

Itaalia | 3 065,181 |

Küpros | 21,4515 |

Läti | 16,6845 |

Leedu | 28,602 |

Luksemburg | 64,3545 |

Ungari | 131,0925 |

Malta | 7,1505 |

Madalmaad | 1 155,9975 |

Austria | 574,4235 |

Poola | 309,855 |

Portugal | 274,1025 |

Rumeenia | 88,1895 |

Sloveenia | 42,903 |

Slovakkia | 50,0535 |

Soome | 350,3745 |

Rootsi | 653,079 |

Ühendkuningriik | 3 532,347 |

23 835,000 |

28 835 miljonit eurot on kättesaadavad hetkest, mil jõustub mitmeaastane finantsraamistik, millest

i) 22 682 miljonit eurot eraldatakse AKV riikide rühmale;

ii) 294 miljonit eurot eraldatakse ÜMTdele;

iii) 859 miljonit eurot eraldatakse komisjonile artiklis 6 osutatud kulude katteks, mis on seotud EAFi kavandamise ja rakendamisega.

b) AKV-EÜ lepingu I lisas ja assotsieerimise otsuse IIa lisas nimetatud rahalised vahendid, mis on eraldatud 9. EAFi alusel, et rahastada investeerimisrahastu vahendeid, mida ei mõjuta nõukogu 30. mai 2005. aasta otsus 2005/446/EC, millega määratakse kuupäev, mille möödumisel ei või enam siduda 9. EAFi vahendeid, ja mida vastavalt AKV-EÜ lepingule alates mitmeaastase finantsraamistiku (2008–2013) jõustumise kuupäevast ja ÜMTdele ajavahemikul 2008–2013 antavat finantsabi käsitlevate nõukogu otsuste jõustumise kuupäevast hallatakse vastavalt 10. EAFi rakenduskorrale.

3. 9. EAFi ja kõigi varasemate EAFide järelejäänud vahendeid ei või siduda AKV riikide kasuks pärast 31. detsembrit 2007 või käesoleva mitmeaastaste finantsraamistiku (2008–2013) jõustumise kuupäeva, kui see peaks olema nimetatud kuupäevast hilisem; samuti ei või siduda summasid, mis pärast nimetatud kuupäeva vabanevad käimasolevatest ja nendest fondidest rahastatavatest projektidest, välja arvatud summad, mis on järele jäänud 9. EAFi eelsest EAFist rahastatud põllumajandustoodetest saadavate eksporditulude stabiliseerimise süsteemist (STABEX), ja lõike 2 punktis b nimetatud vahenditest.

4. 10. EAFi vahendite kogusumma katab ajavahemiku 1. jaanuar 2008 kuni 31. detsember 2013. 10. EAFi vahendeid ei või pärast 31. detsembrit 2013 enam siduda, välja arvatud juhul, kui nõukogu otsustab komisjoni ettepaneku põhjal ühehäälselt teisiti.

5. Varasemate EAFide raames võetud kulukohustuse alusel rahastatud meetmetest ja AKV-EÜ lepingu IV lisa artikli 37 lõikes 1 nimetatud Euroopa makseasutustes hoiustatud käesoleva artikli lõikes 2 nimetatud vahenditest saadav intressitulu kantakse ühele või mitmele komisjoni nimel avatud pangakontole ning seda kasutatakse artikli 6 tingimuste kohaselt.

6. Kui ühendusega ühineb uus riik, võib lõikes 2 loetletud osamaksude jaotust muuta komisjoni ettepanekul nõukogu ühehäälse otsusega.

7. Rahalisi vahendeid kohandatakse nõukogu ühehäälse otsusega AKV-EÜ lepingu artikli 62 lõike 2 kohaselt.

8. Arvestades liikmesriikide kohustust märkimisväärselt suurendada ametlikku arenguabi mitmeaastase finantsraamistikuga hõlmatud ajavahemikul (2008–2013), võivad kõik liikmesriigid lisaks lõikes 2 nimetatule anda komisjoni käsutusse täiendavaid vahendeid, et toetada sihtfonde või rahastada ja kaasrahastada selliseid projekte ja programme AKV riikides, mida AKV-EÜ lepingu alusel haldavad komisjon või pank. Selliseid vahendeid käsitlev rakenduskord, mis hõlmab ka artiklis 6 märgitud komisjoni või panga täiendavaid toetuskulusid, sätestatakse artiklis 9 nimetatud määrustega. Kui liikmesriigid otsustavad täiendavate vahendite andmise ühehäälselt vastavalt lõikes 2 esitatud osamaksete suurusele, peab neid vahendeid haldama kooskõlas artiklis 8 esitatud halduskorraga.

9. Enne 10. EAFi kehtivusaja möödumist hindavad liikmesriigid AKV-EÜ lepingu Ib lisa lõike 7 kohaselt kulukohustuste ja väljamaksete seisu ning antud abi tulemuslikkust ja mõju hinnangu alusel, mille nõukogu viib komisjoni koostatud ettepaneku põhjal läbi 2010. aastal. Selle hinnangu alusel määratakse muu hulgas kindlaks uute vahendite vajadus finantskoostöö toetamiseks pärast 2013. aastat.

10. Liikmesriigid võivad enne 2013. aasta lõppu ühehäälselt otsustada 10. EAFi sidumata jäägi täieliku või osalise üldeelarvesse kaasamise. Vastavalt lepingu Ia lisa lõikele 3, mis käsitleb mitmeaastast finantsraamistikku, teeb otsuse vajalike muudatuste kohta mitmeaastases finantsraamistikus ja AKV-EÜ lepingu vastavates osades AKV-EÜ ministrite nõukogu.

Artikkel 2

AKV riikidele eraldatud vahendid

1. Artikli 1 lõike 2 punkti a alapunktis i nimetatud summa 22 682 miljonit eurot jagatakse koostöövahendite vahel järgmiselt:

a) pikaajalise arengu toetuseks antavad 18 940 miljonit eurot jagatakse riiklikul ja piirkondlikul tasandil. Neid vahendeid kasutatakse järgmiselt:

i) riiklike näidisprogrammide rahastamiseks vastavalt AKV-EÜ lepingu IV lisa artiklitele 1–5;

ii) piirkondlikku ja piirkondadevahelist koostööd ning integratsiooni toetavate piirkondlike näidisprogrammide rahastamiseks vastavalt AKV-EÜ lepingu IV lisa artiklitele 6–11, artikli 13 lõikele 1 ja artiklile 14.

b) 2 242 miljonit eurot AKV riikide vahelise ja piirkondadevahelise koostöö toetuseks vastavalt AKV-EÜ lepingu IV lisa artiklile 12, artikli 13 lõikele 2 ja artiklile 14. Vastavalt AKV-EÜ lepingu III lisa sätetele kaetakse selle vahendiga osaliselt AKV-EÜ lepingu protokollis 1 märgitud AKV sekretariaadi, AKV-EÜ lepingu artikliga 17 moodustatud parlamentaarse ühisassamblee, ettevõtluse arenduskeskuse (CDE) ning põllumajanduse ja maapiirkondadega seotud koostöö tehnilise keskuse (CTA) kulud.

c) Osa punktides a ja b nimetatud vahenditest võib kasutada välistele mõjuritele ja ettenägematutele vajadustele vastamiseks, sealhulgas vajadusel täiendava lühiajalise humanitaar- või hädaabi andmiseks riiklikul või piirkondlikul tasandil vastavalt AKV-EÜ lepingu artiklitele 72 ja 73, kui sellist toetust ei saa rahastada ELi eelarvest; abi andmiseks eksporditulu lühiajaliste kõikumiste korral vastavalt AKV-EÜ lepingu artiklile 68 või rahu saavutamiseks ning konfliktide ennetamiseks ja lahendamiseks vastavalt AKV-EÜ lepingu artiklile11.

d) 1 500 miljonit eurot eraldatakse pangale investeerimisrahastu rahastamiseks vastavalt AKV-EÜ lepingu II lisas sätestatud tingimustele („rahastamistingimused“), nimetatud summa sisaldab täiendavat sissemakset investeerimisrahastusse, mida hallatakse kui käibefondi ja toetusi AKV-EÜ lepingu II lisa artiklites 2 ja 4 sätestatud intressitoetuste rahastamiseks 10. EAFi kehtivuse ajal.

2. Kõiki muid artikli 1 lõikes 8 nimetatud täiendavaid rahalisi vahendeid, kui need on muutunud kättesaadavaks, haldab kas komisjon või pank. Artikli 1 lõike 8 viimases lauses nimetatud täiendav summa jaotatakse vajadusele lõike 1 punktides a ja b nimetatud raamistike vahel vastavalt AKV-EÜ lepingu Ia lisa lõikele 3 ja AKV-EÜ ministrite nõukogu otsuse alusel.

Artikkel 3

ÜMTdele eraldatud vahendid

1. Artikli 1 lõike 2 punkti a alapunktis ii nimetatud 294 miljonit eurot jaotatakse enne 31. detsembrit 2007 vastu võetud nõukogu otsuse alusel, millega muudetakse assotsieerimise otsust asutamiselepingu artikli 187 kohaselt.

2. Kui mõni ÜMT iseseisvub ja ühineb AKV-EÜ lepinguga, vähendatakse lõikes 1 osutatud summasid ja suurendatakse vastavalt artikli 2 punktis a osutatud summasid nõukogu ühehäälse otsusega komisjoni ettepaneku alusel.

Artikkel 4

Laenud panga omavahenditest

1. Investeerimisrahastule 9. EAFi raames eraldatud artikli 1 lõike 2 punktis b nimetatud summale ja artikli 2 lõike 1 punktis d nimetatud summale lisatakse soovituslik summa kuni 1 700 miljonit eurot laenudena panga omavahenditest. Need vahendid eraldatakse AKV-EÜ lepingu II lisas ettenähtud ostarveteks kooskõlas panga põhikirjas sätestatud tingimuste ja nimetatud II lisas ja assotsieerimise otsuses sätestatud investeeringute rahastamistingimuste asjakohaste sätetega.

2. Liikmesriigid kohustuvad keeldumisõiguseta tegutsema panga garandina võrdeliselt oma osamaksuga selle kapitalis kõikide finantskohustuste puhul, mis laenusaajate jaoks tulenevad AKV-EÜ lepingu II lisa artikli 1 ja assotsieerimise otsuse vastavate sätete kohastest panga poolt omavahendite arvel sõlmitud laenulepingutest.

3. Lõikes 2 osutatud tagatist piiratakse 75%ga panga poolt kõikide laenulepingute alusel avatavatest krediitidest, kuid see katab kõik riskid.

4. Lõikest 2 tulenevad kohustused määratakse kindlaks iga liikmesriigi ja panga vahelises garantiilepingus.

Artikkel 5

Panga hallatavad meetmed

1. 9. EAFile eelnenud EAFide raames AKV riikidele, ÜMTdele ning Prantsusmaa ülemeredepartemangudele antud erilaenudega seotud maksed pangale ning võetud riskikapitalimeetmetest saadavad tulud ja sissetulekud tagastatakse liikmesriikidele võrdeliselt nende osamaksudega EAFi, millega summad on seotud, välja arvatud juhul, kui nõukogu otsustab komisjoni ettepanekul ühehäälselt paigutada need reservi või eraldada muuks otstarbeks.

2. Eelnevalt lahutatakse liikmesriikidele tagastavatest summadest pangale ettenähtud vahendustasu lõikes 1 osutatud laenude ja meetmete haldamise eest.

3. Investeerimisrahastu raames 9. ja 10. EAFi alusel võetavatest meetmetest saadavaid panga tulusid ja sissetulekuid kasutatakse rahastu raames edaspidi võetavateks meetmeteks vastavalt lepingu II lisa artiklile 3 pärast rahastuga seotud erikulude ja -kohustuste mahaarvamist.

4. Pangale makstakse täielikku hüvitist lõikes 3 nimetatud investeerimisrahastu meetmete haldamise eest kooskõlas AKV-EÜ lepingu II lisa artikli 3 lõike 1 punktiga a.

Artikkel 6

Vahendid EAFiga seotud toetuskulude katmiseks

1. Artikli 1 lõike 2 punkti a alapunktis iii ja lõikes 5 osutatud vahendid toetusmeetmeteks katavad need EAFi kavandamise ja rakendamisega seotud kulutused, mida artikli 9 lõikes 1 osutatud nõukogu määruses nimetatud strateegiadokumendid ja mitmeaastased näidisprogrammid ei hõlma.

2. Toetusmeetmeteks ettenähtud vahendid moodustavad arvestuslikult 4% vahenditest, mida komisjon AKV-EÜ lepingu ja assotsieerimise otsuse raames haldab. Nendest vahenditest võib katta kulusid, mis on seotud komisjoni hallatavate EAFi vahendite kavandamiseks ja rakendamiseks otseselt vajalike ettevalmistuste, järelevalve, kontrolli, raamatupidamise, auditeerimise ja hindamisega; kulusid, mis on seotud nimetatud eesmärkide saavutamisega (nt arengupoliitikaalane uurimustöö, kohtumised, teabevahetus, teadlikkuse tõstmine, koolitus ja reklaam, teabevahetuse arvutivõrkudega seotud kulutused) ning muid haldus- või tehnilise toe kulusid, mis võivad komisjonil seoses EAFi haldamisega tekkida. Lisaks kasutatakse neid vahendeid komisjoni peakontoris ja delegatsioonides selliste haldustoetuskulude katmiseks, mis on vajalikud AKV-EÜ lepingu ja assotsieerimise otsuse raames rahastatavate meetmete haldamiseks.

II PEATÜKK

RAKENDUS- JA LÕPPSÄTTED

Artikkel 7

10. EAFi osamaksud

1. Komisjon, võttes arvesse panga prognoosi investeerimisrahastu haldamise ja tegevuse kohta, kinnitab igal aastal ja edastab 15. oktoobriks nõukogule kalkulatsiooni käesoleva ja järgmise eelarveaasta kulukohustuste, maksete ja osamaksunõuete ajakava kohta. Nimetatud summa aluseks on suutlikkus tagada tõhusalt ettepanekule vastav vahendite tase. Kooskõlas artikliga 8 määrab nõukogu kvalifitseeritud häälteenamusega aastase osamaksu suuruse järgmiseks aastaks, täpsustades komisjoni ja panga rolli.

2. Komisjon ja nõukogu tagavad, et osamaksud vastavad eeldatavatele maksetele. Kui lõike 1 kohaselt määratud osamaksud erinevad EAFi kõnealuse eelarveaasta tegelikest vajadustest, esitab komisjon ettepanekud osamaksude muutmise kohta nõukogule, mis teeb otsuse artiklis 8 sätestatud kvalifitseeritud häälteenamusega.

3. Iga liikmesriigi osamaks eelmistes EAFides seotud vahendites arvutatakse võrdeliselt selle liikmesriigi osamaksuga 9. EAFi.

4. Liikmesriikide osamaksude tasumise üksikasjalikud eeskirjad nähakse ette artikli 9 lõikes 2 osutatud finantsmäärusega.

Artikkel 8

Euroopa Arengufondi komitee

1. Komisjoni juurde moodustatakse liikmesriikide valitsuste esindajatest koosnev komitee (edaspidi „EAFi komitee“) komisjoni hallatavate 10. EAFi vahendite jaoks. Euroopa Arengufondi komitee eesistuja on komisjoni esindaja ja selle sekretariaaditeenuste eest hoolitseb komisjon. Komitee tööst võtab osa panga esindaja.

2. Euroopa Arengufondi komitees arvestatakse liikmesriikide hääli järgmiselt:

Liikmesriik | Votes |

Belgia | [35] |

Bulgaaria | [1] |

Tšehhi Vabariik | [5] |

Taani | [20] |

Saksamaa | [205] |

Eesti | [1] |

Kreeka | [15] |

Hispaania | [79] |

Prantsusmaa | [196] |

Iirimaa | [9] |

Itaalia | [129] |

Küpros | [1] |

Läti | [1] |

Leedu | [1] |

Luksemburg | [3] |

Ungari | [6] |

Malta | [1] |

Madalmaad | [49] |

Austria | [24] |

Poola | [13] |

Portugal | [12] |

Rumeenia | [4] |

Sloveenia | [2] |

Slovakkia | [2] |

Soome | [15] |

Rootsi | [27] |

Ühendkuningriik | [148] |

Kokku | [1001] |

3. Euroopa Arengufondi komitee teeb otsuseid sellise [601] häälelise kvalifitseeritud häälteenamusega, mis esindab vähemalt [13] liikmesriigi poolthääli.

4. Lõikes 2 ettenähtud arvestust ja lõikes 3 nimetatud kvalifitseeritud häälteenamust võib nõukogu ühehäälse otsusega muuta artikli 1 lõikes 6 osutatud juhul.

5. EDF-komitee võtab vastu oma töökorra.

Artikkel 9

Rakendussätted

Käesoleva lepingu rakendussätted nähakse ette

(1) kavandamise ja otsustamiskorra määruses, mille nõukogu võtab komisjoni ettepanekul artikli 8 kohaselt kvalifitseeritud häälteenamusega vastu enne AKV-EÜ lepingu jõustumist ja pärast arvamuse saamist pangalt nende sätete kohta, mis on temaga seotud.

(2) finantsmääruses, mille nõukogu võtab komisjoni ettepaneku alusel vastu enne AKV-EÜ lepingu jõustumist artiklis 8 sätestatud kvalifitseeritud häälteenamusega pärast seda, kui on saadud panga arvamus asjakohaste sätete kohta ning Euroopa Ühenduse asutamislepingu artiklis 247 sätestatud Euroopa Kontrollikoja (edaspidi "kontrollikoda") arvamus.

Artikkel 10

Rahaline rakendamine, raamatupidamine, audit ja kinnitamine

1. Komisjon kohustub rahastama raamistikke, mida ta haldab kooskõlas artikli 2 lõike 1 punktidega a ja b, artikli 2 lõikega 2 ja artikliga 6 ning rahastab projekte ja programme kooskõlas artikli 9 lõikes 2 osutatud finantsmäärusega. Põhjendamatult makstud summade tagasimaksmiseks pööratakse komisjoni otsused täitmisele vastavalt Euroopa Ühenduse asutamislepingu artiklile 256.

2. Pank haldab ühenduse nimel investeerimisrahastut ning võtab selle raames meetmeid artikli 9 lõikes 2 nimetatud finantsmääruses sätestatud eeskirjade kohaselt. Seda tehes tegutseb pank ühenduse nimel ning vastutusel. Kõik nendest meetmetest tulenevad õigused, eelkõige laenuandja ja omaniku õigused, kuuluvad liikmesriikidele.

3. Pank kohustub rahastama selliseid meetmeid, mis teostatakse artiklis 4 osutatud laenudena panga omavahenditest, millele võib olla liidetud intressitoetus fondi vahenditest.

4. Komisjon koostab ja kiidab heaks EAFi raamatupidamisaruande iga rahandusaasta kohta ning saadab need aruanded Euroopa Parlamendile, nõukogule ja kontrollikojale.

5. Komisjon teeb kontrollikojale kättesaadavaks artiklis 9 osutatud teabe, et viimane saaks dokumentaalsete tõendite alusel kontrollida EAFi vahenditest antud abi.

6. Igal aastal saadab pank komisjonile ja nõukogule aruande panga hallatavatest EAFi vahenditest rahastatavate meetmete rakendamise kohta.

7. Vastavalt lõikele 9 kasutab kontrollikoda EAFi toimingute suhtes talle Euroopa Ühenduse asutamislepingu artikliga 248 antud volitusi. Tingimused, mille kohaselt kontrollikoda oma otsustusõigust kasutab, nähakse ette artikli 9 lõikes 2 osutatud finantsmääruses.

8. Kinnituse EAFi finantshalduse kohta, välja arvatud panga hallatavad meetmed, annab komisjonile Euroopa Parlament nõukogu soovitusel, kes teeb otsuse artiklis 8 sätestatud kvalifitseeritud häälteenamusega.

9. Panga hallatavatest EAFi vahenditest rahastatavate meetmete kontrollimisel ja kinnitamisel kohaldatakse panga põhikirjaga selleks ettenähtud korda.

Artikkel 11

Läbivaatamisklausel

Nõukogu võib komisjoni ettepanekul ühehäälselt muuta II peatükis sisalduvaid artikleid. Pank osaleb komisjoni ettepaneku ettevalmistamises küsimustes, mis on seotud panga ja investeerimisrahastu meetmetega.

Artikkel 12

Ratifitseerimine, jõustumine ja kehtivusaeg

1. Liikmesriigid kiidavad käesoleva kokkuleppe heaks oma põhiseadusest tulenevate nõuete kohaselt. Liikmesriikide valitsused teevad käesoleva kokkuleppe jõustamiseks vajaliku menetluse lõpetamise teatavaks Euroopa Liidu Nõukogu peasekretariaadile.

2. Käesolev kokkulepe jõustub teise kuu esimesel päeval pärast seda, kui viimane liikmesriik on teatanud käesoleva kokkuleppe heakskiitmisest.

3. Käesolev kokkulepe on sõlmitud samaks tähtajaks kui AKV-EÜ lepingu Ib lisa mitmeaastane finantsraamistik. Olenemata artikli 1 lõikest 4, kehtib käesolev kokkulepe seni, kui on lõplikult täide viidud AKV-EÜ lepingu, assotsieerimise otsuse ja nimetatud mitmeaastase finantsraamistiku alusel rahastatavad meetmed.

Artikkel 13

Autentsed keeled

Käesolev kokkulepe, mille originaal on koostatud ühes eksemplaris bulgaaria, eesti, hispaania, hollandi, inglise, itaalia, kreeka, leedu, läti, malta, poola, portugali, prantsuse, rootsi, rumeenia, saksa, slovaki, sloveeni, soome, taani, tšehhi ja ungari keeles, kusjuures kõigis nendes keeltes on tekstid võrdselt autentsed, antakse hoiule Euroopa Liidu Nõukogu peasekretariaadi arhiivi ja peasekretariaat edastab kinnitatud koopia kõikide allakirjutanud riikide valitsustele.

Brüssel,

Allkirjad

[1] ELT L 287, 28.10.2005.

[2] EÜT L 317, 15.12.2000.